Diari Oficial de la Generalitat Valenciana


Sumari del DOGV 9476, del 23-11-2022 (2022/11746)

ACORD de 18 de novembre de 2022, del Consell, pel qual es declara com a projecte territorial estratègic per a indústries d'alt component tecnològic i innovador la iniciativa presentada per l'empresa Payload Aerospace, SL, en el terme municipal d'Elx.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9476

Data del DOGV
:   23-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11902


Data del document
:   18-11-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Acord

Descriptors 

:   * Conselleria de Política Territorial, Obres Públiques i Mobilitat
    * pla d'urbanisme

ACORD de 18 de novembre de 2022, del Consell, pel qual es declara com a projecte territorial estratègic per a indústries d'alt component tecnològic i innovador la iniciativa presentada per l'empresa Payload Aerospace, SL, en el terme municipal d'Elx. [2022/11615]  
Amb data 07.07.2022 la Direcció General d'Indústria, Energia i Mines, de la Conselleria d'Economia Sostenible, Sectors Productius, Comerç i Treball va donar trasllat a la Direcció General de Política Territorial i Paisatge, de la Conselleria de Política Territorial, Obres Públiques i Mobilitat, de la iniciativa presentada per l'empresa Payload Space, SL, relacionada amb el sector aeronàutic, en concret amb la construcció aeronàutica espacial i la seua maquinària, a l'efecte de la seua declaració com a projecte territorial estratègic (PTE), en els termes de l'article 15.6 i la disposició addicional huitena del text refós de la llei d'ordenació del territori, urbanisme i paisatge (TRLOTUP), aprovat per Decret legislatiu 1/2021, de 18 de juny, del Consell, segons redacció donada pel Decret llei 4/2022, de 3 de juny, del Consell.  
  
En la citada disposició addicional huitena del TRLOTUP, s'estableix que el procediment per a la declaració d'un projecte territorial estratègic per a implantacions industrials d'alt component tecnològic i innovador, s'iniciarà a instàncies de la conselleria competent per raó de la matèria (en aquest cas la competent en indústria), que haurà de presentar davant la conselleria competent en matèria d'ordenació de territori una descripció succinta amb indicació de les dades més rellevants i, especialment, l'impacte sobre la renda, l'ocupació de qualitat i l'estructura productiva. Rebuda la documentació se sotmetrà a consulta pública en els termes previst en l'article 51 del text refós i es donarà audiència als municipis afectats. Finalitzat el termini de consultes, la conselleria competent en matèria d'ordenació del territori emetrà informe d'adequació i compatibilitat amb els objectius, principis i criteris de l'Estratègia Territorial de la Comunitat Valenciana. En cas de ser favorable, la conselleria competent en matèria d'ordenació del territori, elevarà la proposta per a la seua declaració pel Consell.  
  
L'esmentada consulta pública, publicada en el DOGV número 9407 de 18.08.2022, va finalitzar el 15.09.2022, donant-se audiència als Ajuntaments d'Elx i Alacant, així com al departament de la Generalitat competent en matèria de patrimoni públic (Direcció General del Sector Públic i Patrimoni) a l'efecte d'esclarir la titularitat pública dels terrenys en els quals es pretén implantar el projecte.  
  
També obra en l'expedient l'informe de compatibilitat amb els objectius, principis directors i criteris de l'Estratègia Territorial de la Comunitat Valenciana, emés pel Servei de Planificació Territorial de la Direcció General de Política Territorial i Paisatge, en data 3 de novembre de 2022, que conclou que d'acord amb l'article 15.6 i la disposició addicional huitena del TRLOTUP, la iniciativa presentada compleix amb els criteris de ser una activitat industrial d'elevada i molt elevada intensitat tecnològica (CNAE 3030), que té un impacte supramunicipal favorable en matèria d'inversió, ocupació i sobre l'activació i millora de l'ecosistema innovador de la Comunitat Valenciana i que compleix els objectius núm. 3 (convertir l'àrea urbana d'Alacant i Elx en el gran node de centralitat del sud-est peninsular), 17 (crear un entorn territorial favorable per a la innovació i les activitats recreatives) i 18 (millorar les connectivitats externa i interna del territori) de l'Estratègia Territorial de la Comunitat Valenciana (ETCV) i de, almenys, 18 criteris de les seues directrius d'ordenació del territori, i per tot això s'informa favorablement la sol·licitud de la iniciativa com a projecte territorial estratègic, conforme amb l'ETCV, amb la condició que el projecte s'integre de manera òptima en la infraestructura verda i el paisatge del seu entorn en els termes expressats en l'informe, advertint que la declaració de projecte territorial estratègic no prejutja la seua viabilitat, tenint els seus efectes una vigència temporal de tres anys, amb caducitat automàtica si prèviament no s'ha procedit a l'aprovació definitiva del pla o projecte,  
  
Per tot el que antecedeix, a proposta de la consellera de Política Territorial, Obres Públiques i Mobilitat, el Consell, prèvia deliberació, en la sessió de 18 de novembre de 2022,  
  
  
ACORDA  
  
Primer  
Declarar Projecte Territorial Estratègic (PTE) la iniciativa presentada per l'empresa Payload Aerospace, SL, remesa per la Conselleria d'Economia Sostenible, Sectors Productius, Comerç i Treball, en els termes de l'article 15.6 i la disposició addicional huitena del text refós de la llei d'ordenació del territori, urbanisme i paisatge (TRLOTUP), aprovat per Decret legislatiu 1/2021, de 18 de juny, del Consell.  
  
  
Segon  
Declarar a l'Ajuntament d'Elx com a administració pública encarregada de la tramitació i aprovació dels instruments urbanístics necessaris per a la implantació definitiva del PTE. Per a dur a terme aquesta funció, es podrà comptar amb l'auxili i la col·laboració de les conselleries competents en matèria d'indústria i d'ordenació del territori i urbanisme.  
  
Tercer  
Declarar a les conselleries competents en matèria d'indústria i d'ordenació del territori i urbanisme, i a l'Ajuntament d'Elx com les Administracions públiques encarregades del seguiment del PTE.  
  
Quart  
La mercantil Payload Aerospace, SL, podrà acollir-se a la venda directa del sòl procedent del patrimoni públic de sòl en els termes regulats per l'article 105 del TRLOTUP i en l'àmbit territorial definit per l'informe de compatibilitat amb els objectius, principis directors i criteris de l'ETCV, emés pel Servei de Planificació Territorial de la Direcció General de Política Territorial i Paisatge, de data 3 de novembre de 2022.  
  
Cinqué  
El present acord haurà de ser objecte de publicació en el Diari Oficial de la Generalitat Valenciana.  
  
Alacant, 18 de novembre de 2022  
  
La consellera secretària,  
AITANA MAS MAS